**Προς**

**τον Πρόεδρο του Δημοτικού Συμβουλίου Δήμου Νέας Ιωνίας**

**τη δήμαρχο**

**τους δημοτικούς συμβούλους**

**Κύριε Πρόεδρε**

Στέλνουμε το προτεινόμενο ψήφισμα σχετικά με την ολοκλήρωση της δίκης της ΧΑ στις 7/10, και ζητάμε να πρωτοκολληθεί και να συζητηθεί εκτός ημερησίας διάταξης στο δημοτικό συμβούλιο της 5-10-2020.

Ευχαριστούμε

***Εκτός Σχεδίου****- Αριστερή Ριζοσπαστική Κίνηση στη Νέα Ιωνία*

[*www.ektossxediou.blogspot.com*](http://www.ektossxediou.blogspot.com/)*,**ektossxediou@gmail.com*

**ΣΧΕΔΙΟ ΨΗΦΙΣΜΑΤΟΣ ΓΙΑ ΤΗΝ ΟΛΟΚΛΗΡΩΣΗ ΤΗΣ ΔΙΚΗ ΤΗΣ Χ.Α.**

**Η δίκη της Χρυσής Αυγής** που κατηγορείται ως εγκληματική οργάνωση υπεύθυνη για τη δολοφονία του αντιφασίστα μουσικού **Παύλου Φύσσα** πριν από 7 χρόνια, για τις επιθέσεις στους **Αιγύπτιους ψαράδες** και στους **συνδικαλιστές του ΠΑΜΕ** από τα τάγματα θανάτου της νεοναζιστικής οργάνωσης **έφτασε στο τέλος της** την Παρασκευή **4/9/2020**. Η δίκη ολοκληρώθηκε μετά από 5,5 χρόνια και 450 συνεδριάσεις και η ημερομηνία έκδοσης της απόφασης για τη ναζιστική οργάνωση ορίστηκε η **7η Οκτωβρίου 2020.**

**Η παραδειγματική τιμωρία των ναζιστών είναι επιβεβλημένη** για όλα τα καταγεγραμμένα και μη εγκλήματα της Χ.Α.. Για να αποδοθεί δικαιοσύνη, να καταδικαστούν και να απονομιμοποιηθούν οι δολοφονικές, εγκληματικές ρατσιστικές ενέργειες και οι σκοταδιστικές, μισαλλόδοξες, ξενοφοβικές αντιλήψεις της. Για να απομονωθούν οι διάφορες φασιστικές ομάδες που ξεφυτρώνουν και όπως και η Χ.Α. συγκροτούν σύγχρονα τάγματα εφόδου για κρυφές και φανερές επιθέσεις ενάντια σε πρόσφυγες και μετανάστες, οργανώνουν κτυπήματα σε δημοσιογράφους που αποκαλύπτουν τις δολοφονικές τους δράσεις επιτίθενται ενάντια σε συνδικαλιστές και αγωνιστές αλλά και σε κάθε άνθρωπο που ξεφεύγει από τα δήθεν πρότυπα της άριας ή ελληνικής φυλής.

**Απαιτείται το δικαστήριο να αποφασίσει ότι η Χ.Α. είναι εγκληματική οργάνωση σύμφωνα με το κατηγορητήριο** και γιατί οργάνωσε τις δολοφονίες και τις επιθέσεις και γιατί ο ναζισμός, ο φασισμός και η ιδεολογία τους μίσους περιλαμβάνει την εξόντωση όσων θεωρούν αντίπαλους. **Απαιτείται όχι μόνο για να μην λάβουν αναδρομικά όλη την κρατική χρηματοδότηση ως κόμμα του προηγούμενου κοινοβουλίου, αλλά και γιατί χρειάζεται να μπει ένα τέλος**. Να σταματήσει η δράση και της ΧΑ και άλλων νεοφασιστικών συμμοριών που όλα αυτά τα χρόνια υπερασπίζονται τους μεγαλοεργολάβους, τους εφοπλιστές, το σάπιο καπιταλιστικό σύστημα και έχουν στήριξη από κυκλώματα του υποκόσμου και μεγιστάνες.

**Η κυβέρνηση και το πολιτικό σύστημα εξουσίας, με την πολιτική τους στρώνουν το χαλί για την καλλιέργεια και διάδοση των φασιστικών απόψεων**. Ευθύνονται γιατί με την ένταση των οικονομικών ανισοτήτων, τη φτώχεια, την περιθωριοποίηση της κοινωνικής πλειοψηφίας, με τη διάδοση των εθνικιστικών ιδεών, τη στοχοποίηση, εξαθλίωση και γκετοποίηση των προσφύγων, τις επιχειρήσεις στον Έβρο και τα νησιά, καλλιεργούν το έδαφος για να πλουτίζουν οι πολυεθνικές των όπλων, οι τράπεζες, οι κεφαλαιοκράτες. Γιατί συγκαλύπτουν το ακροδεξιό κόμμα του Βελόπουλου που κραυγάζει για νέα Μακρόνησο και Γυάρο, τη δράση άλλων νεοναζιστικών οργανώσεων, το νέο κόμμα του Κασιδιάρη και συνδιοργανώνουν με ακροδεξιές περιφερειακές και τοπικές αρχές φασιστικές συγκεντρώσεις και ρατσιστικές επιθέσεις.

**Η ανοχή, η απάθεια και αδιαφορία απέναντι στην εξάπλωση των φασιστικών επιθέσεων και στην ακροδεξιά ρητορική** του εθνικισμού, της ξενοφοβίας, του ρατσισμού δεν είναι μόνο οπισθοδρόμηση και σκοταδισμός, **είναι καταστροφική**.

**Ως δημοτικό συμβούλιο, απαιτούμε :**

**- Το χαρακτηρισμό της Χ.Α. ως εγκληματικής οργάνωσης.**

**- Την παραδειγματική τιμωρία των δολοφόνων - Οι Ναζί στη φυλακή.**

**- Να σταματήσει κάθε ξενοφοβική-ρατσιστική ρητορεία και η προβολή της από τα ΜΜΕ.**

**Καλούμε σε συμμετοχή στο συλλαλητήριο την Τετάρτη 7/10/2020 στις 10.00 π.μ. έξω από το Εφετείο.**